CELEX: 32015D0750
Language: hu
Date: 2015-05-08 00:00:00
Title: A Bizottság (EU) 2015/750 végrehajtási határozata (2015. május 8.) az 1452–1492 MHz frekvenciasávnak az Unión belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról (az értesítés a C(2015) 3061. számú dokumentummal történt) (EGT-vonatkozású szöveg)

12.5.2015   
            
            
               HU
            
            
               Az Európai Unió Hivatalos Lapja
            
            
               L 119/27
            
         A BIZOTTSÁG (EU) 2015/750 VÉGREHAJTÁSI HATÁROZATA
   (2015. május 8.)
   az 1 452–1 492 MHz frekvenciasávnak az Unión belül elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról
   
      
         (az értesítés a C(2015) 3061. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,
   mivel:
   
               (1)
            
            
               A Nemzetközi Távközlési Egyesület Nemzetközi Rádiószabályzata (2) az Uniót is magában foglaló 1. Körzetben az 1 452–1 492 MHz frekvenciasávot az állandóhelyű, a mozgó (a légi mozgó kivételével), a műsorszóró és a műholdas műsorszóró szolgálat számára osztja fel, megosztott elsődleges jelleggel. A sávnak a műsorszóró és a műholdas műsorszóró szolgálat általi használatát a digitális hangműsorszórásra (digital audio broadcasting, DAB) korlátozza.
            
         
               (2)
            
            
               Az aláíró országokban – többek között az összes tagállamban – a földfelszíni DAB (T-DAB) 1 452–1 479,5 MHz sávban való bevezetésének műszaki és szabályozási kereteit a 2007-ben felülvizsgált, 2002. évi Maastrichti Különleges Megállapodás (3) adja. Ez a T-DAB és a vezetéknélküli szélessávú elektronikus hírközlési szolgáltatások közötti, határövezeti koordinációhoz szükséges eljárásokat is meghatározza.
            
         
               (3)
            
            
               A 243/2012/EU európai parlamenti és tanácsi határozat (4) létrehoz egy többéves rádióspektrum-politikai programot (radio spectrum policy programme, RSPP), amely célul tűzi ki a spektrumleltár alapján legalább 1 200 MHz-nyi, vezetéknélküli szélessávú hírközlésre alkalmas – akár már használatban lévő – spektrum azonosítását az Unióban 2015-ig.
            
         
               (4)
            
            
               Az 1 452–1 492 MHz sáv a tagállamokban műsorszórásra van kijelölve, de használata meglehetősen korlátozott. A Bizottság RSPP keretében létrehozott spektrumleltárról szóló jelentése (5) megállapítja, hogy e sáv nincs teljesen kihasználva az Unióban, és az RSPP-spektrumcélkitűzéssel összhangban módosítani kell a sáv rendeltetését, felszabadítva azt a vezetéknélküli szélessávú elektronikus hírközlési szolgáltatások számára. A már meglévő földfelszíni műsorszóró rendszereket azonban hosszú távon védeni kell, ideértve azt is, hogy engedélyeiket megújítják.
            
         
               (5)
            
            
               Az Európa előtt álló, a vezetéknélküli szélessávú hírközlés növekvő spektrumigényéből adódó stratégiai kihívások kezeléséről szóló véleményében (6) a Rádiófrekvencia-politikával foglalkozó csoport azt javasolta, hogy a Bizottság fontolja meg olyan kiegészítő intézkedések elfogadását, amelyek az 1 452–1 492 MHz sáv kiegészítő lemenő irányú összeköttetések céljára való használatának további előmozdítására vonatkoznak, megengedve egyúttal a tagállamoknak a sáv egy részének egyéb – például műsorszórási – célú használatát.
            
         
               (6)
            
            
               2014. március 19-én a Bizottság a rádióspektrum-határozat 4. cikkének (2) bekezdése alapján azzal bízta meg a Postai és Távközlési Igazgatások Európai Értekezletét (CEPT), hogy dolgozza ki a vezetéknélküli szélessávú elektronikus hírközlési szolgáltatásoknak az Unión belül az 1 452–1 492 MHz sávban való nyújtására vonatkozó harmonizált műszaki feltételeket.
            
         
               (7)
            
            
               Erre a megbízatásra válaszul a CEPT 2014. november 28-án kiadta az 54. számú CEPT-jelentést, amelyben javasolta az 1 452–1 492 MHz sáv harmonizálását a vezetéknélküli szélessávú kiegészítő lemenő irányú összeköttetések céljára való használat tekintetében, megengedve egyúttal a tagállamoknak a nemzeti sajátosságokhoz való igazodást a sáv egyes részeiben (például 1 452–1 479,5 MHz) a földfelszíni műsorszórás céljára. A kiegészítő lemenő irányú összeköttetés olyan kizárólag lemenő irányú összeköttetés célú használat, ahol a sávba eső spektrumot csak egyirányú, a bázisállomástól kiinduló adásra használják elektronikus hírközlési szolgáltatások nyújtásakor, összekötve egy másik frekvenciasávba eső spektrum használatával.
            
         
               (8)
            
            
               Az 1 452–1 492 MHz sávnak a vezetéknélküli szélessávú elektronikus hírközlési szolgáltatások céljára szolgáló, kizárólag lemenő irányú összeköttetés célú harmonizált használata fontos a vezetéknélküli szélessávú rendszerek adatforgalmi aszimmetriájának a lemenő irányú összeköttetések kapacitásának növelésével történő kezelése szempontjából. Figyelembe véve a technológia- és szolgáltatássemlegesség elvét is, ez elősegíti az együttes működést az ugyanebben a sávban már meglévő földfelszíni műsorszóró szolgálatokkal, amelyek nem feltétlenül felelnek meg az e határozatban meghatározott műszaki feltételeknek. A tagállamoknak ezért a sávot a különféle elektronikus hírközlési szolgálatok számára nem kizárólagos jelleggel kell felosztaniuk, és biztosítaniuk kell a szolgálatok együttes működését a nemzeti sajátosságok figyelembevételével, valamint a nemzetközi megállapodásokkal összhangban.
            
         
               (9)
            
            
               Az 1 452–1 492 MHz sávban vezetéknélküli szélessávú elektronikus hírközlési szolgáltatások nyújtásának az egységes piac előmozdítása, a káros zavarás csökkentése és a frekvenciakoordináció biztosítása érdekében harmonizált csatornaelrendezésen és közös minimális (lehető legkevésbé korlátozó) műszaki feltételeken kell alapulnia.
            
         
               (10)
            
            
               Közös műszaki feltételek és alapelvek szükségesek az együttes működés, azaz a kellő védelem biztosításához a vezetéknélküli szélessávú elektronikus hírközlési szolgáltatások és a T-DAB között az 1 452–1 492 MHz sávban, valamint a sávban működő ilyen szolgáltatások és a szomszédos sávokban üzemelő más felhasználások – például harcászati rádiórelék, koordinált állandóhelyű összeköttetések és légiforgalmi távmérés – között. Szükség lehet további nemzeti intézkedésekre a szomszédos sávokban üzemelő felhasználásokkal – mint például a nem koordinált állandóhelyű összeköttetésekkel – történő együttes működéshez.
            
         
               (11)
            
            
               Az igazgatások közötti határövezeti megállapodásokra is szükség lehet ahhoz, hogy biztosított legyen az e határozatban meghatározott paraméterek alkalmazása, és ezzel elkerülhetővé váljon a káros zavarás, növekedjen a spektrumhatékonyság és a spektrumhasználat konvergenciája. Az 54. sz. CEPT-jelentés meghatározza a vezetéknélküli szélessávú elektronikus hírközlési szolgáltatások és a T-DAB, valamint a légiforgalmi távmérési szolgálat közötti, határövezeti – beleértve az Unió határain levőket is – koordinációhoz szükséges műszaki feltételeket és alapelveket az 1 452–1 492 MHz sávban.
            
         
               (12)
            
            
               Az 1 452–1 492 MHz sávnak harmadik országokban történő, nemzetközi megállapodások által szabályozott, egyéb alkalmazások általi használata korlátozhatja egyes tagállamokban ezen sáv vezetéknélküli szélessávú elektronikus hírközlési szolgáltatások céljára való bevezetését és használatát. Ezen tagállamoknak mihamarabb meg kell tenniük minden szükséges lépést ezen korlátozások időtartamának és földrajzi kiterjedésének minimalizálására, szükség esetén az RSPP 10. cikk (2) bekezdésének megfelelően az Unió segítségét kérve. A 6. cikk (2) bekezdése és a 7. cikk alapján értesíteniük kell a Bizottságot az ilyen korlátozásokról; ezeket az információkat a rádióspektrum-határozat 5. cikke szerint nyilvánosságra kell hozni.
            
         
               (13)
            
            
               Ezért az e határozatban meghatározott intézkedéseket a tagállamoknak az Unió egész területén alkalmazniuk kell, az 1 452–1 492 MHz sávnak – az RSPP-spektrumcélkitűzéssel összhangban – a vezetéknélküli szélessávú elektronikus hírközlési szolgáltatások részére való bevezetésének biztosítása céljából. A tagállamoknak jelentést kell tenniük a Bizottságnak a határozat végrehajtásáról és a sáv használatáról, hogy értékelni lehessen annak uniós szintű hatását, és szükség szerint kellő időben felül lehessen azt vizsgálni.
            
         
               (14)
            
            
               Az e határozatban előírt intézkedések összhangban vannak a Rádióspektrum-bizottság véleményével,
            
         ELFOGADTA EZT A HATÁROZATOT:
   1. cikk
   E határozat célja, hogy az Unión belül elektronikus hírközlési szolgáltatások nyújtására alkalmas földfelszíni rendszerek érdekében harmonizálja az 1 452–1 492 MHz frekvenciasáv rendelkezésre állásának és hatékony használatának feltételeit.
   2. cikk
   (1)   A tagállamok legkésőbb az e határozatról szóló értesítés napját követő hat hónapon belül a mellékletben meghatározott paramétereknek megfelelően – nem kizárólagos jelleggel – gondoskodnak az 1 452–1 492 MHz frekvenciasáv kijelöléséről és rendelkezésre állásáról az elektronikus hírközlési szolgáltatások nyújtására alkalmas földfelszíni rendszerek számára.
   (2)   A tagállamok biztosítják, hogy az (1) bekezdésben említett földfelszíni rendszerek kellő védelmet nyújtsanak:
   
               a)
            
            
               a szomszédos sávokban üzemelő rendszereknek; valamint
            
         
               b)
            
            
               az 1 452–1 479,5 MHz frekvenciasávban az e határozatról szóló értesítés napján érvényes engedély alapján, vagy ilyen engedély megújítása alapján, a 2007-ben felülvizsgált, 2002. évi Maastrichti Különleges Megállapodásban rögzített paramétereknek megfelelően üzemelő földfelszíni műsorszóró rendszereknek.
            
         (3)   A tagállamok az (1) bekezdésben említett rendszerek működésének lehetővé tétele céljából előmozdítják a határövezeti koordinációs megállapodások létrejöttét, figyelemmel a meglévő szabályozási eljárásokra és jogokra, valamint a vonatkozó nemzetközi megállapodásokra.
   3. cikk
   A tagállamokat nem kötik a 2. cikkben foglalt kötelezettségek az olyan földrajzi területeken, ahol a harmadik országokkal való egyeztetés miatt el kell térni a mellékletben meghatározott paraméterektől. A tagállamok törekednek az ilyen eltérések időtartamának és földrajzi hatályának minimalizálására.
   4. cikk
   A tagállamok legkésőbb az értesítés napját követő kilenc hónapon belül jelentést tesznek e határozat alkalmazásáról.
   A tagállamok figyelemmel kísérik az 1 452–1 492 MHz frekvenciasáv használatát, és megállapításaikat – kérésre vagy saját kezdeményezésükre – jelentik a Bizottságnak, hogy az szükség esetén kellő időben felülvizsgálhassa e határozatot.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2015. május 8-án.
      
         
            a Bizottság részéről
         
         Günther OETTINGER
         
            a Bizottság tagja
         
      
   
   
      (1)  HL L 108., 2002.4.24., 1. o.
   
   
      (2)  Megtalálható az alábbi honlapon: http://www.itu.int/pub/R-REG-RR
   
      (3)  Az 1 452–1 479,5 MHz sávnak a földfelszíni digitális hangműsorszórás (T-DAB) általi használatára vonatkozó CEPT (Postai és Távközlési Igazgatások Európai Értekezlete) Különleges Megállapodás, Maastricht, 2002, Constanta, 2007 (MA02revCO07).
   
      (4)  Az Európai Parlament és a Tanács 2012. március 14-i 243/2012/EU határozata egy többéves rádióspektrum-politikai program létrehozásáról (HL L 81., 2012.3.21., 7. o.).
   
      (5)  A Bizottság jelentése az Európai Parlamentnek és a Tanácsnak a rádióspektrum-leltárról (COM(2014) 536 final).
   
      (6)  RSPG13-521 rev1. dokumentum.
   
      MELLÉKLET
      
         A 2. CIKK (1) BEKEZDÉSE SZERINTI PARAMÉTEREK
      
      A.   ÁLTALÁNOS PARAMÉTEREK
      
               
                  1.
               
               
                  Az 1 452–1 492 MHz frekvenciasávon belüli üzemmód a bázisállomások adására („csak lemenő irány”) korlátozódik.
               
            
               
                  2.
               
               
                  Az 1 452–1 492 MHz frekvenciasávban a blokkméreteket az 5 MHz egész számú többszöröseiben kell meghatározni. Egy kijelölt blokk alsó frekvenciahatárának vagy egybe kell esnie az 1 452 MHz-es alsó sávhatárral, vagy az 5 MHz egész számú többszörösével kell attól eltolva lennie.
               
            
               
                  3.
               
               
                  A bázisállomástól kiinduló adásnak meg kell felelnie az e mellékletben meghatározott blokkszéli maszknak.
               
            B.   BÁZISÁLLOMÁSOKRA VONATKOZÓ MŰSZAKI FELTÉTELEK – BLOKKSZÉLI MASZK
      Az alábbi, bázisállomásokra vonatkozó, blokkszéli maszk (block edge mask, BEM) néven összefoglalt műszaki paramétereket kell – a szomszédos hálózatok üzemeltetői közötti kétoldalú vagy többoldalú megállapodások hiányában – használni az ilyen szomszédos hálózatok együttes működésének biztosításához. Az érintett üzemeltetők vagy igazgatások megegyezése esetén kevésbé szigorú műszaki paraméterek is alkalmazhatók, feltéve, ha ezek a paraméterek megfelelnek az egyéb szolgálatok és alkalmazások – beleértve a szomszédos sávokban üzemelőket és a határövezeti kötelezettségek által érintetteket is – védelmére vonatkozó műszaki feltételeknek.
      A BEM olyan sugárzási maszk, amelyet a használati jogosultsággal rendelkező üzemeltető spektrumblokkjának a határához viszonyított frekvencia függvényében határoznak meg. Frekvenciablokkon belüli és frekvenciablokkon kívüli teljesítmény-határértékből áll. A frekvenciablokkon belüli teljesítmény-határérték egy üzemeltetőhöz tartozó blokkra vonatkozik. Az alábbiakban opcionális frekvenciablokkon belüli követelmények vannak meghatározva. A frekvenciablokkon kívüli teljesítmény-határértékek az 1 452–1 492 MHz frekvenciasávon belül az üzemeltetőnek kijelölt blokkon kívül eső spektrumrészre vonatkoznak. Ezeket az 1. táblázat határozza meg.
      Ezenfelül meghatározásra kerülnek az együttes működést biztosító teljesítmény-határértékek is az 1 452–1 492 MHz sávban üzemelő vezetéknélküli szélessávú elektronikus hírközlési szolgáltatások részére, hogy biztosítani lehessen ezen szolgáltatások és egyéb – akár az 1 452–1 492 MHz frekvenciasávban, akár a szomszédos 1 427–1 452 MHz vagy 1 492–1 518 MHz frekvenciasávban üzemelő – rádiószolgálatok és -alkalmazások összeférhetőségét. A szomszédos sávokban üzemelő szolgálatok és alkalmazások tekintetében érvényes, együttes működést biztosító teljesítmény-határértékeket a 2. táblázat határozza meg. Nemzeti szinten további műszaki vagy eljárási intézkedéseket (1) lehet alkalmazni a szomszédos sávokban üzemelő szolgálatokkal és alkalmazásokkal való együttes működés biztosítására. Az 1 452–1 492 MHz sávban üzemelő T-DAB szolgálatokkal való együttes működést biztosító határértékeket a 3. táblázat határozza meg.
      
         Frekvenciablokkon belüli követelmények
      
      Nem kötelező, hogy a bázisállomásokra frekvenciablokkon belüli kisugárzott egyenértékű izotrop teljesítmény (EIRP) (2) határérték vonatkozzon. A tagállamok megállapíthatnak 68 dBm/5MHz-et meg nem haladó EIRP-határértéket, amely egyes alkalmazások esetében – például az 1 452–1 492 MHz sávban és alacsonyabb frekvenciasávokban történő együttes spektrumhasználat esetén – megnövelhető.
      
         Frekvenciablokkon kívüli követelmények
      
      
         1. táblázat
      
      
         A bázisállomás frekvenciablokkon kívüli EIRP-határértékeire vonatkozó BEM az 1 452–1 492 MHz frekvenciasávban antennánként
      
      
                  Frekvenciablokkon kívüli sugárzás frekvenciatartománya
               
               
                  Legnagyobb átlagos frekvenciablokkon kívüli EIRP
               
               
                  Mérési sávszélesség
               
            
                  A blokk alsó határától számított – 10 MHz-től – 5 MHz-ig
               
               
                  11 dBm
               
               
                  5 MHz
               
            
                  A blokk alsó határától számított – 5 MHz-től 0 MHz-ig
               
               
                  16,3 dBm
               
               
                  5 MHz
               
            
                  A blokk felső határától számított 0 MHz-től + 5 MHz-ig
               
               
                  16,3 dBm
               
               
                  5 MHz
               
            
                  A blokk felső határától számított + 5 MHz-től + 10 MHz-ig
               
               
                  11 dBm
               
               
                  5 MHz
               
            
                  Az alsó, illetve a felső blokkhatártól több mint 10 MHz távolságra lévő frekvenciák az 1 452–1 492 MHz sávon belül
               
               
                  9 dBm
               
               
                  5 MHz
               
            
         Együttes működést biztosító követelmények szomszédos sávok vonatkozásában
      
      
         2. táblázat
      
      
         A bázisállomás sávon kívüli EIRP-határértékei szomszédos sávokra
      
      
                  Sávon kívüli sugárzás frekvenciatartománya
               
               
                  Legnagyobb átlagos sávon kívüli EIRP
               
               
                  Mérési sávszélesség
               
            
                  1 449 MHz alatt
               
               
                  – 20 dBm
               
               
                  1 MHz
               
            
                  1 449–1 452 MHz
               
               
                  14 dBm
               
               
                  3 MHz
               
            
                  1 492–1 495 MHz
               
               
                  14 dBm
               
               
                  3 MHz
               
            
                  1 495 MHz fölött
               
               
                  – 20 dBm
               
               
                  1 MHz
               
            Magyarázat a 2. táblázathoz: ezek a követelmények az 1 452 MHz alatti vagy 1 492 MHz feletti szomszédos frekvenciasávokban telepített koordinált állandóhelyű összeköttetésekkel, mozgószolgálatokkal és földi telepítésű állomásokra korlátozott légiforgalmi távmérési szolgálatokkal való összeférhetőség biztosítására szolgálnak.
      
         Együttes működést biztosító követelmények az 1 452–1 492 MHz frekvenciasávban
      
      
         3. táblázat
      
      
         A bázisállomás frekvenciablokkon kívüli EIRP-határértékei az 1 452–1 492 MHz frekvenciasávon belül a szomszédos csatornákban üzemelő T-DAB-bal való együttes működéshez
      
      
                  Frekvenciablokkon kívüli sugárzás frekvenciatartománya
               
               
                  Legnagyobb átlagos frekvenciablokkon kívüli EIRP
               
               
                  Mérési sávszélesség
               
            
                  A blokk határától számított 0 MHz-től 1,3 MHz-ig
               
               
                  9,3 dBm
               
               
                  1 MHz
               
            
                  A blokk határától számított 1,3 MHz-től 1,5 MHz-ig
               
               
                  2,8 dBm
               
               
                  1 MHz
               
            
                  A blokk határától számított 1,5 MHz-től 1,8 MHz-ig
               
               
                  – 6,7 dBm
               
               
                  1 MHz
               
            
                  A blokk határától számított 1,8 MHz-től 2 MHz-ig
               
               
                  – 12,4 dBm
               
               
                  1 MHz
               
            
                  A blokk határától számított 2 MHz-től 2,3 MHz-ig
               
               
                  – 13,7 dBm
               
               
                  1 MHz
               
            
                  A blokk határától számított 2,3 MHz-től 5 MHz-ig
               
               
                  – 14,9 dBm
               
               
                  1 MHz
               
            
                  A többi, T-DAB céljára használt frekvencia
               
               
                  – 14,9 dBm
               
               
                  1 MHz
               
            Magyarázat a 3. táblázathoz: ezek a követelmények csak akkor érvényesek, ha nemzeti szinten T-DAB működik. Ezek a követelmények az 1 452–1 492 MHz frekvenciasávon belül a szomszédos csatornákban üzemelő T-DAB szolgálatokkal való összeférhetőség biztosítására szolgálnak, és egy legalább 1,5 MHz-es védősávot feltételeznek a vezetéknélküli szélessávú elektronikus hírközlési szolgáltatások és a T-DAB szolgálatok között.
      
         (1)  Például az alábbiak közül egy vagy több: frekvenciatervezési koordináció, telephelykoordináció, szigorúbb sávon belüli teljesítmény-határértékek bázisállomások részére, a 2. táblázatban foglaltaknál szigorúbb sávon kívüli kisugárzott egyenértékű izotrop teljesítmény-határértékek bázisállomások részére.
      
         (2)  A frekvenciablokkon belüli EIRP a bármely irányban kisugárzott összteljesítmény egy adott helyen, függetlenül a bázisállomás-konfigurációtól.